**ОТГОВОР:** Георги Димитров – кмет на община Карнобат

 **ОТНОСНО: ПИТАНЕ ЗА „ОБГАЗЯВАНЕ НА РАЙОНИ В ГР.КАРНОБАТ“**

УВАЖАЕМИ ГОСПОДИН СПАСОВ,

Във връзка с Ваше питане с вх. № 93-00-112/11.04.2024 г. относно „Обгазяване на райони в гр.Карнобат“, Ви уведомявам следното:

Във връзка с постъпил сигнал в РИОСВ-Бургас (С-72/05.04.2024 г.) чрез тел. 112, за разпространение на силна задушлива миризма на сероводород от отговорник по безопасност в Завод за производство на кабелни комплекти за автомобили „СЕ Борднетце-България“ ЕООД на 05.04.2024 г. е извършена проверка на място от представители на РИОСВ-Бургас, представители на Община Карнобат, представители наРСПБЗН-Карнобат, представители на „Водоснабдяване и Канализация“ ЕАД, гр. Бургас и представители на РУ-Карнобат. Режимът на работа на обекта е 16-часов работен ден (двусменен), пет дневна работна седмица.

По данни на отговорник по безопасност в кабелен завод „СЕ Борднетце-България“ ЕООД разпространение на тези миризми се усеща от пет дни, но е било моментно и не толкова интензивно.

При проверката на място е установено разпространение на силна задушлива миризма на сероводород и циановодород от ревизионни шахти на площадкова канализационна мрежа на производствена площадка на кабелен завод „СЕ Борднeтце-България“ ЕООД. Шахтите са със заснети гeографски координати N 420 39’19,6’’ E 260 58’51,8’’ и N 420 39’19,2’’ E 260 58’50,4’’.

В атмосферния въздух между двете цитирани шахти е извършено имисионно замерване на концентрации на вредни вещества от две технически средства, както следва:

* Gasmet DX-4040 на РЛ-Бургас към ИАОС-София, като използваният метод е тип скрининг и резултатите са само индикативни. С това замерване е индикирано наличие в атмосферния въздух на циановодород;
* Дрегери на РСПБЗН-Карнобат и сектор СОД, модел Drager X-am 5000 - замерени концентрации 4,3 мг/м3 сероводород и 1,1 мг/м3 циановодород.

По данни на присъствалия на проверката представител на „Водоснабдяване и Канализация“ ЕАД, гр. Бургас, ревизионните шахти, източник на вредни газове са част от площадкова канализационна мрежа на бивш ДМЗ „Карнобатска комуна“, гр.Карнобат, като отпадъчните води и площадково замърсените води от обектите, намиращи се на територията на бившия ДМЗ „Карнобатска комуна“ са включени в канализационната мрежа на гр.Карнобат.

Към датата на проверката на територията на бившия ДМЗ „Карнобатска комуна“ функционират няколко промишлени обекта, в т.ч. „СЕ Борднетце-България“ ЕООД и „ЕПП Ойл“ ЕООД.

Извършен е оглед на производствените площадки на склад и автосервиз на „Ди Ге Ауто Комерс“ ООД, на „Топливо“ АД и „Дар Агро“ ООД - цех за производство и съхранение на селскостопанска техника, като е констатирано, че от дейността им не се формират производствени отпадъчни води или площадково замърсени води с нефтопродукти. За наличните на площадките на тези обекти ревизионни шахти е извършено имисионно замерване за вредни вещества от експерти на сектор СОД и РСПБЗН-Карнобат с Дрегер на Drager X-am 5000, при което не са отчетени концентрации на сероводород и циановодород и други замърсители.

При проверката на обект - база за съхранение и преработка на отпадъчни нефтопродукти „ЕПП Ойл“ ЕООД се констатира наличие на циановодород в атмосферния въздух, измерен с Дрегер на сектор СОД Drager X-am 5000 - замерени концентрации 3,5 мг/м3 циановодород в близост до метален контейнер и 1,5 мг/м3 циановодород до ревизионна шахта. Установено е, че в канализационна мрежа за площадково замърсени води, свързана с ревизионната шахта има събрани води замърсени с нефтопродукти. Цитираната площадкова мрежа и ревизионна шахта са с географски координати N 420 39’15,5’’ E 260 58’44,7’’. При проверката не е установено къде се отвеждат замърсените с нефтопродукти и други вредни вещества - предвид факта, че се касае за подземна инфраструктура.

Замерените имисии на замърсители в атмосферния въздух се оценяват съгласно Наредба № 14 /23.09.1997 г. *за норми за пределно допустимите концентрации на вредни вещества в атмосферния въздух на населените места*.

Със Заповед № РД-42 от 06.04.2024 г. на Директора на РИОСВ-Бургас е наложена принудителна административна мярка: спиране на производствената дейност на обект: база за съхранение и преработка на отпадъчни нефтопродукти, находяща се в Северна промишлена зона на гр. Карнобат, експлоатирана от: „ЕПП ОЙЛ“ ЕООД, ЕИК 200009396, със седалище и адрес на управление: област Бургас, община Бургас гр. Бургас, п.к. 8008, ж.к. „Изгрев“, бл. 35, вх. 2, ет. 5, ап. 14, представлявано отМирослав Славчев Чоков – Управител, до установяване и отстраняване на причините за замърсяването с вредни вещества и предложение на мерки за отстраняване на последствията.

С цел спазване на Заповед № РД-42 от 06.04.2024 г. на Директора на РИОСВ-Бургас, обектът се охранява от органите на РУ Карнобат при ОД на МВР Бургас.

На 08.04.2024г. е извършена повторна проверка, с цел обследване и откриване на потенциални източници на установените замърсявания на производствените площадки на „СЕ Борднетце-България“ ЕООД и на „ЕПП ОЙЛ“ ЕООД на 05.04.2024 г.

При проверката е осигурен достъп от представител на дружеството и от охраняващите органите на РУ на МВР – за извършване на пробовземане на отпадъчни води от ревизионната шахта на площадката, след каломаслоуловител, и за обследване на площадковата канализационна мрежа, извършена от „Водоснабдяване и Канализация“ ЕАД, град Бургас.

С дрегер на РСПБЗН, в 1108 часа, отново са установени високи концентрации на циановодород в атмосферния въздух около ревизионната шахта след каломаслоуловителя, с географски координати: N 420 39’15,5’’ E 260 58’44,7’’. При проверката в каломаслоуловителя има събрани води, примесени с нефтопродукти. В ревизионната шахта след него също има събрани води, примесени с нефтопродукти.

От екип на „Водоснабдяване и Канализация“ ЕАД град Бургас е направено обследване с помощта на канална машина, с цел да бъде установено къде се отвеждат и в коя следваща площадкова ревизионна шахта се включват отпадъчните води от ревизионната шахта на площадката на „ЕПП ОЙЛ“ ЕООД. Констатирано е, че отвеждащия колектор от шахтата е затлачен с кал. Отпадъчните води от шахтата се оттичат с минимална проводимост по гравитачен път в посока към съседни имоти.

От експерт на Регионална лаборатория (РЛ) Бургас към ИАОС-София ръчно е отбрана, в 1110 часа, еднократна проба от отпадъчни води от ревизионната шахта, която да бъде анализирана по показатели: сулфиди; цианиди; нефтопродукти. На място е измерен показател Активна реакция рН на еднократната водна проба: 1,94 (едно цяло и деветдесет и четири).

От експерта на РЛ на Бургас към ИАОС-София са отбрани и еднократни проби от отпадъчни води, както следва:

* в 1145 часа: от ревизионна шахта на площадката на „СЕ Борднетце-България“ ЕООД, с географски координати: N 420 39’19,2’’ E 260 58’50,4’’. Измерен показател на място Активна реакция рН: 7,55. При проверката на обекта се извършва производствена дейност;
* в 1210 часа: от съществуващ канализационен колектор на канализационната мрежа на град Карнобат, преди заустване в река Мочурица с географски координати: N 420 39’17,6’’ E 260 58’31,9’’. Измерен показател на място Активна реакция рН: 7,22;
* в 1225 часа: от канализационен колектор на канализационната мрежа на град Карнобат, преди заустване в река Мочурица, с географски координати: N 420 39’25,9’’ E 260 58’28,9’’. Измерен показател на място Активна реакция рН: 7,89.

При обследването на площадковите канализационни мрежи на производствените площадки на: склад и автосервиз на „Ди Ге Ауто Комерс“ ООД; на Завод за производство и съхранение на селскостопанска продукция на „Карнобатагромашинна техника“ АД на Завод за производство на кабелни комплекти за автомобили „СЕ Борднетце-България“ ЕООД, извършено от екип на „Водоснабдяване и Канализация“ ЕАД, град Бургас е установено:

На площадката на „СЕ Борднетце-България“ ЕООД има изградени два площадкови канализационни клона с ревизионни шахти по трасетата им, които нямат връзка помежду си в обследвания участък. Отпадъчните води от двата канализационни клона постъпват в два броя ревизионни шахти в непосредствена близост една до друга на площадката на „Карнобатагромашинна техника“ АД, които също нямат връзка помежду си, с географски координати: N 420 39’18,24’’ E 260 58’47,80’’; N 420 39’18,24’’ E 260 58’47,79’’.

При обследването е установено, че всички отпадъчни води от проверените площадкови канализационни мрежи: от площадката на „ЕПП ОЙЛ“ ЕООД; от площадката на „Ди Ге Ауто Комерс“ ООД; от площадката на „Карнобатагромашинна техника“ АД; от площадката на „СЕ Борднетце-България“ ЕООД, е предвидено да се отвеждат в една обща сборна шахта на площадката на „Карнобатагромашинна техника“ АД, с географски координати: N 420 39’18,2’’ E 260 58’47,8’’, след което се отвеждат към заустващия колектор на канализационната мрежа на град Карнобат и в река Мочурица, в точка с географски координати: N 420 39’25,9’’ E 260 58’28,9’’.

При обследването е установено, че двете ревизионни шахти на площадката на „СЕ Борднетце-България“ ЕООД, в района на които при предходната проверка на 05.04.2024 г. са замерени високи концентрации на циановодород: 4,3 мг на м3 и 1,1 мг на м3 нямат връзка с ревизионната шахта, в която е предвидено да се отвеждат отпадъчните води от площадката на „ЕПП ОЙЛ“ ЕООД, с географски координати: N 420 39’18,24’’ E 260 58’47,80’’, преди включването им в общата сборна шахта на площадката на „Карнобатагромашинна техника“ АД.

Всички отбрани при проверката проби от отпадъчни води ще бъдат анализирани по показатели: цианиди; сулфиди; нефтопродукти.

Във връзка с горното и относно конкретните въпроси, изложени във Вашето питане, отговарям следното:

1. На въпрос: „Към днешна дата /10.04.2024 г. и следващи/ съществува ли непосредствена опасност за населението в гр. Карнобат и работещите около и в зоната на обгазяването?“ Ви информирам, че **нито към датата на подаване на сигнала– 05.04.2024 г., нито в периода до днес, нито към настоящия момент съществува и е съществувала опасност за населението на град Карнобат**. Търговското дружество „СЕ Борднетце-България“ ЕООД по своя преценка е преустановявало работния процес през определени периоди, като причина за това не е „затваряне“ на завода за кабелни системи от страна на община Карнобат или други контролни органи, поради наличие на вредни вещества над допустимите количества.
2. „Съществува ли опасност от екологични последствия с неблагоприятен характер върху растителния и животинския свят в региона?“ отново соча, че по данни на компетентните органи /РИОСВ/ не съществува такава опасност.
3. „Установен ли е източника на замърсяване и какви мерки предприема ръководството на общината с оглед ограничаване и прекратяване на дейността му?“: Дейността и държавната политика по опазване на околната среда, въздуха и водите на територията на област Бургас се провежда от РИОСВ-Бургас. Инспекцията е компетентният орган, който има контролни и регулиращи функции в тези насоки и тя има правомощията да извършва превантивен, текущ и последващ контрол, свързан с прилагане на нормативните актове, регламентиращи качеството на околната среда и факторите, които й въздействат. В тази връзка проверката, изследванията и установяване наличието на вредни вещества над допустимите минимални количества, в т.ч. и завишеното съдържание на нефтопродукти, се извършва от РИОСВ-Бургас, като община Карнобат няма правомощия за това. След установяване на всички факти и обстоятелства по случая, считам че инспекцията ще се произнесе съобразно своята компетентност и предвидените в закона санкции. Информиран съм и, че случаят се наблюдава от Районна прокуратура – Бургас.